Matthew Scully Hicks, 31-godišnjak Velike Britanije proglašen je krivim za ubojstvo 18-mjesečne djevojčice, koju je sa svojim partnerom službeno posvojio samo dva tjedna ranije, navodi BBC.

U svibnju 2016. godine Matthew je nazvao hitnu i tvrdio im da je našao djevojčicu kako beživotno leži na podu. Govorio je kako je otišao na trenutak iz sobe, nakon što joj je promijenio pelenu, a kada se vratio zatekao je prizor djeteta u nesvijesti. Tvrdio je kako ju je nastojao oživjeti te ju je drmao no nije odgovarala. Porota nije vjerovala njegovim iskazima obzirom da je ustanovljeno da je djevojčica imala ozljede tipične mučenju djeteta, a pretrpjela je ozbiljnu ozljedu glave koja je dovela do srčanog udara.

Snimka mozga pokazala je da je malena Elsie imala krvarenje u mozgu, a obdukcija je pokazala kako je imala i slomljena rebra, napuklu bedrenu kost i napuklu lubanju. Krvarile su joj i obje mrežnice, što je povezano s doživljenom traumom.

Homoseksualne posvojitelje obilazila je socijalna služba koju je Matthew uvjeravao da su modrice i slomljena noga rezultat padova oko kuće.

Hitnu službu zvao je u svibnju, nakon što joj je nanio ozljede od kojih je četiri dana kasnije umrla, ali to nije bio prvi puta. Manje od tri mjeseca ranije Scully Hicks zvao je hitnu govoreći da je djevojčica pala niz stube nakon što je slučajno otvorila zaštitna vrata.

Tijekom suđenja porota je čula kako je Scully-Hicks poslao sms poruke svom partneru Craigu u kojima je pisalo kako se muči s Elsie.

Susjedi su na sudu tvrdili kako su čuli da Scully-Hicks viče i psuje na bebu, a on je suđenje i presudu odslušao i dočekao bez ikakvih emocija.

„Njegovo ponašanje 25. svibnja bilo je kulminacija nasilja prema nemoćnom djetetu – onome koga je trebao voljeti i štititi, a kojeg je umjesto toga napadao, zlostavljao i naposljetku ubio“, rekao je tužitelj.

Nakon stravičnog ubojstva s istragom se suočavaju i nadležne socijalne službe ne bi li se utvrdili propusti u njihovu radu. Socijalna služba posjećivala je djevojčicu i njezine posvojitelje više puta i nisu reagirali na modrice ili slomljenu nogu te pad niz stube.

Homoseksualni par naizgled je živio mirnim životom, predstavljali su se kao par koji čezne za djecom, a Matthew je bio onaj koji je kod kuće boravio s malenom Elsie. Osim socijalne službe koja kroz osam mjeseci ništa nije posumnjala, BBC navodi kako ni Matthewov partner nije znao za njegovu agresiju sve do smrti malene djevojčice.

Djevojčica Elsie prije posvajanja zvala se Shayla O’Brien, navodi TheSun. Njezina biološka baka nakon stravične nesreće govorila je kako bi djevojčica još bila živa da im je nisu oduzeli. Rekla je i kako joj je jasno da je njezina kći, majka malene djevojčice, u trenutku kada ju je rodila, živjela kaotičnim životom i nije bila u poziciji brinuti se za dijete. Samo pet dana nakon poroda zbog toga je u bolnicu došla socijalna služba koja joj je dijete oduzela.

Pokrenuli su postupke da vrate djevojčicu u njezinu biološku obitelj i pruže joj zdravo obiteljsko okruženje, koje su im socijalne službe onemogućile u trenutku kada su im oduzeli djevojčicu. Ona je ipak dana na usvajanje, nakon kojega je živjela tek dva tjedna.

Izvor: Narod.hr/BBC/The Sun